На основу члана 32. став 1. тачка 6. Закона о локалној самоуправи („Службени гласник РС“, број 129/07, 83/14 – др. закон, 101/16 – др. закон и 47/18), члана 40. став 1. тачка 7. Статута општине Инђија („Службени лист општине Инђија“, број 5/19), а у вези тачке 4. Закључка Владе Републике Србије 05 Број: 430-9661/2017-1 од 12. октобра 2017. године

Скупштина општине Инђија, на седници одржаној дана 31. јануара 2020. године, донела је

**О Д Л У К У**

**О ОТПИСУ ПОТРАЖИВАЊА ОПШТИНЕ ИНЂИЈА, ПО ОСНОВУ УСТУПЉЕНИХ ЈАВНИХ ПРИХОДА, ЗА ЗАВИСНО ДРУШТВО**

**„ГАЛЕНИКА КЛИРИТ“ ДОО СУБЈЕКТА**

**ПРИВАТИЗАЦИЈЕ „ГАЛЕНИКА“ АД БЕОГРАД**

1. Скупштина општине Инђија, одобрава да се отпише потраживање Општине

Инђија за зависно друштво „Галеника Клирит“ ДОО ПИБ 100012130, субјекта приватизације „Галеника“ а.д. Београд, са седиштем у Земуну, Батајнички друм бб, ПИБ: 100001038, матични број: 07726325 по основу уступљених јавних прихода буџета локалне самоуправе, са стањем на дан 31. децембар 2016. године са припадајућом каматом до 31. децембра 2016. године утврђеним Записником Министарства финансија – Пореска управа – Центар за велике пореске обвезнике Београд, број: ЦВП-433-12-3364/2017-Ј6013 од 08. децембра 2017. године и то:

- на рачуну бр. 711111 (порез на зараде), на име главног дуга у износу од 16.034,74 динара, на име камате у износу од 18.239,22 динара, а што укупно износи 34.273,96 динара.

- на рачуну 711111/4848 (порез на зараде у оквиру обједињене наплате), на име главног дуга у износу од 80.095,35 динара, на име камате у износу од 10.725,66 динара, а што укупно износи 90.821,01 динара.

2. Ову Одлуку доставити Министарству финансија - Центар за велике пореске

обвезнике Београд и Субјекту приватизације.

1. Одлука ступа на снагу наредног дана од дана објављивања у „Службеном

листу општине Инђија“.

**СКУПШТИНА ОПШТИНЕ ИНЂИЈА**

**Број: 43-2/2020-I Председник,**

**Дана, 31. јануара 2020. године**

**И н ђ и ј а Милан Предојевић**

**ОБРАЗЛОЖЕЊЕ**

Дана 22.01.2018. године Привредно друштво Галеника А.Д. Београд је Општинској управи општине Инђија доставило допис број 58 од 17.01.2018. године, који је у Општинској управи заведен под бројем 43-1/2018-I од 22.01.2018. године, у допису се наводи да је Привредно друштво приватизовано методом продаје капитала 02.11.2017. године закључењем Уговора о продаји капитала између Републике Србије, Министарства привреде и Купца, компаније Аелиус С.А.Р.Л. из Луксембурга чиме је поступак приватизације окончан и тиме испуњен одложни услов за спровођење мера растерећења обавеза Привредног друштва.

Уз захтев достављен је Закључак Владе Републике Србије 05 Број: 430-9661/2017-1 од 12.10.2017. године и Записник Министарства финансија – Пореска управа – Центар за велике пореске обвезнике Београд број: ЦВП-433-12-3364/2017-Ј6013 од 08.12.2017. године о стању неизмирених обавеза пореског обвезника Галеника А.Д. Београд ПИБ: 100001038, матични бро:ј 07726325, који садржи Спецификацију обавеза пореза на зараде и пореза на друге приходе по територијалној припадности, посебно за сваку шифру општине, у оквиру рачуна обједињене наплате 4848.

У захтеву се наводи, да обзиром да је дана 02.11.2017. године закључен Уговор о продаји капитала Привредног друштва Галеника А.Д. Београд, потребно је донети одлуку о отпису дуга која садржи номинални износ припадајућег дела јавног прихода.

На основу овог Захтева Скупштина Општине је на седници одржаној 25.04.2018. године и донела Одлуку о отпису потраживања Општине Инђија, по основу уступљених јавних прихода, према привредном друштву Галеника а.д. Београд („Службени лист општине Инђија“, број 7/18), којом Одлуком је регулисано да Скупштина општине Инђија, одобрава да се отпише потраживање Општине Инђија према Привредном друштву Галеника а.д. Београд, са седиштем у Земуну, Батајнички друм бб, ПИБ: 100001038, матични број: 07726325 и његовим зависним друштвима (у даљем тексту: Субјект приватизације), по основу уступљених јавних прихода буџета локалне самоуправе, са стањем на дан 31. децембар 2016. године утврђеним Записником Министарства финансија – Пореска управа – Центар за велике пореске обвезнике Београд, број: ЦВП-433-12-3364/2017-Ј6013 од 08. децембра 2017. године.

Министарство финансија Пореска управа, Сектор за наплату Београд доставило је Општинској управи општине Инђија, допис број 000-433-00-1142/2017 од 15.10.2019. године, у којем обавештава Општинску управу Инђија, да је у циљу реализације Закључка Владе Републике Србије 05 бр. 430-9661/2017-1 од 12.10.2017. године којим је дата сагласност Владе Републике Србије да се изврши отпис потраживања, Републике Србије по основу јавних прихода са стањем на дан 31.12.2016. године, са припадајућом каматом до 31.12.2016. године, пореском обвезнику „Галеника“ АД Београд, као и његовим зависним друштвима, а на основу достављених податаке о износима уступљених јавних прихода Општине Инђија за зависно друштво „Галеника Клирит“ Д.О.О. ПИБ 100012130, потребно донети одлуку о отпису потраживања која припадају Општини Инђија. У Допису је грешком наведено да су Уступљени износи прихода града Панчева. Дана 17.01.2020. године начелница Одељења за финансије Општинске управе општине Инђија, је обавила разговор са помоћником директора Сектора за наплату, при том је утврђено да се достављени допис – обрачун односи на Општину Инђија и договорено да се не доставља нови исправљени допис, да је у питању техничка грешка.

Закон о приватизацији („Службени гласник РС“, број 83/14, 46/15, 112/15 и 20/16) у члану 2. став 1. тачка 25. прописује да мере за припрему и растерећење обавеза субјекта приватизације су мере које може донети Влада када се субјект приватизације приватизује продајом капитала или спроводи докапитализација постојећег субјекта приватизације, под условима из овог закона, а тачком 26. истог члана дефинисано је да је условни отпис дуга мера за припрему и растерећење обавеза субјеката приватизације којом се државни повериоци субјекта приватизације обавезују да отпишу дуг са стањем на дан 31. децембар последње пословне године према субјекту приватизације који послује у целини или већинским друштвеним или јавним капиталом, односно капиталом који је после раскида уговора о приватизацији пренет и евидентиран у Регистру акција и удела пренетих после раскида уговора закљученог у поступку приватизације. Отпис дуга је пуноважан уколико је продат капитал субјекта приватизације, односно закључен уговор о докапитализацији. Тачком 28. истог члана дефинисано је да су поред осталих државни повериоци и јединице локалне самоуправе.

Предложеном Одлуком регулисано је да, у складу са Закључком Владе и Записником Пореске управе, Скупштина општине одобрава да се изврши отпис потраживања Општине Инђија према зависном друштву „Галеника Клирит“ ДОО субјекта приватизације „Галеника“ а.д. Београд, на име уступљених прихода по основу пореза на зараде у укупном износу од 34.273,96 динара и на име пореза на зараде у оквиру обједињене наплате у укупном износу од 90.821,01 динара, што укупно износи 125.094,97 динара

Имајући у виду напред наведено предлаже се Скупштини општине Инђија, да Одлуку о отпису потраживања општине Инђија, по основу уступљених јавних прихода за зависно друштво „Галеника Клирит“ ДОО субјекта приватизације „Галеника“ а.д. Београд усвоји у тексту како је дато у материјалу.

**Општинска управа општине Инђија**